Rol jou mou op en word 'n bloedskenker | Netwerk24
Rol jou mou op en word 'n bloedskenker
Die Wes-Kaapse Bloeddiens (WKB) wil graag almal wat kwalifiseer om bloed te skenk, aanmoedig om in Julie iemand se held te wees deur bloed te skenk.
Rol jou mou op en skenk bloed – dit sal slegs 30 minute van jou tyd in beslag neem, maar sal 'n lewensveranderende impak op iemand anders s'n hê.
Met die klem wat op Mandeladag op 18 Julie val, wil die organisasie graag 'n beroep doen op getroue en nuwe skenkers om 30 minute van jou 67 minute te gebruik om die lewe van drie mense te red. Jy kan 56 dae ná Mandeladag weer bloed skenk .
"Ons het almal in die Wes-Kaap wat kwalifiseer om bloed te skenk, nodig om die moue op te rol en iemand se superheld te wees. As 'n superheld sal die WKB jou 'n paar sokkies gee as 'n teken van ons waardering wanneer jy kom bloed skenk," sê Michelle Vermeulen, skakelbeampte van die WKB.
Om bloed te skenk, moet jy tussen 16 en 75 jaar oud wees, meer as 50 kg weeg, goeie gesondheid geniet en 'n veilige seksuele leefstyl lei.
Vir meer inligting oor hoe jy 'n lewe kan red, SMS "Bloed" na 33507, skakel die WCBS by 021 507 6300, stuur e-pos na info@wcbs.org.za of besoek www.wcbs.org.za. Besoek ook die Facebookblad (@TheWCBS), Twitter (@The_WCBS) en Instagram (@thewcbs) vir die nuutste bloedvoorraad en ander interessante feite oor bloedskenking.